รัฐบาล ยืนยัน “สายพันธุ์โอมิครอน และสายพันธุ์ BA.2.75” ยังแพร่ระบาดในไทย ส่วนสายพันธุ์ลูกผสม เดลต้ากับโอมิครอน กรมวิทยาศาสตร์การแพทย์ แจ้งว่า ตรวจพบ 1 คน ปัจจุบันหายเป็นปกติแล้ว แนะฉีดวัคซีนให้ครบ
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวใน “รายการรัฐบาลเล่าเรื่อง โดยนารีสโมสร” ถึงสถานการณ์โควิด-19 ว่า กระทรวงสาธารณสุข รายงานว่า มีข่าวโควิดสายพันธุ์ใหม่ หรือ การกลายพันธุ์ โดยทางวิทยาศาสตร์การแพทย์ ได้ติดตามและดูแลข้อมูลอย่างใกล้ชิด ยืนยันว่า ในประเทศไทยขณะนี้ ยังคงเป็นสายพันธุ์โอมิครอน และสายพันธุ์ BA.2.75 ที่แพร่ระบาดอยู่ก่อนหน้านี้ ส่วนสายพันธุ์เดลต้าซึ่งเป็นลูกผสม ระหว่างเดลต้ากับโอมิครอน กรมวิทยาศาสตร์การแพทย์แจ้งว่า ตรวจพบ 1 คนปัจจุบันหายเป็นปกติดีแล้วทั้งนี้ สัปดาห์ที่ผ่านมา มีผู้ป่วยใหม่ 4,914 คน เฉลี่ยวันละ 702 คนเสียชีวิต 74 คนโดยเฉลี่ยมีผู้เสียชีวิตวันละ 10 คน ซึ่งผู้ป่วยที่เพิ่มขึ้นในช่วง 2-3 สามสัปดาห์ ยังอยู่ในการคาดการณ์ของกระทรวงสาธารณสุข ในช่วงที่มีการปรับลดโควิด จากโรคติดต่ออันตรายเป็นโรคติดต่อเฝ้าระวัง มีจำนวนผู้ป่วยเพิ่มขึ้น เนื่องจากประเทศไทยผ่อนคลายมาตรการต่างๆ ประกอบกับระยะนี้อยู่ในช่วงของฤดูหนาว ทำให้การแพร่ระบาดได้รวดเร็ว ขณะที่ประเทศไทยเปิดประเทศเต็มที่ ต้อนรับนักท่องเที่ยว เดินทางมาจากทั่วโลก ต้องเน้นย้ำให้ประชาชนระมัดระวังตัวเองให้ดีที่สุด และช่วงเดือนธันวาคมมีวันหยุดยาวเยอะ ก็ต้องระมัดระวังดูแลตัวเอง แม้ว่าตอนนี้สถานการณ์ในประเทศไทยจะไม่น่ากังวลเท่าไหร่ แต่กระทรวงสาธารณสุขฝากย้ำ เชิญชวนประชาชน ให้เข้ารับวัคซีนครบตามเกณฑ์ หรือใครที่ยังไม่ได้รับเข็มกระตุ้นเกิน 4 เดือน ก็ควรรับวัคซีนรอบใหม่ได้แล้ว เพราะจะช่วยลดอาการป่วยที่รุนแรงหรือเสียชีวิตได้ ตอนนี้ใกล้เทศกาลปีใหม่ หลายคนเดินทางท่องเที่ยว หรือกลับภูมิลำเนา ขณะที่ผู้สูงอายุก็จะมีลูกหลานกลับมาเยี่ยม  ทำให้ผู้สูงอายุน่าเป็นห่วงให้มากที่สุด